arnastofnun/IGC-2024 huggingface dataset:
Könnun Lofts Altice

Á kjósum.is gubbar forrit að næturlagi inn atkvæðum, einkum á nóttunni. Þar eru falsaðar kennitölur og fölsuð nöfn. Alla varnagla skortir. Engin leið er fyrir fólk að finna, hvort nöfn þess eða kennitölur eru misnotaðar. Samt halda fjölmiðlungar áfram að nota tölur frá kjósum.is. Sjálfsögð krafa er, að kosningin sé samkeyrð við þjóðskrá og að fólk geti sjálft tékkað, hvort kennitala eða nafn þess hafi verið misnotað. Þá kemur í ljós, að þúsundir atkvæða eru falsaðar að þessu sinni. Svona óvandað var ekki staðið í fyrra að Indefence kosningunni. Framkvæmd könnunar Lofts Altice er botn siðleysis.
Kjósum.is er fölsun

Teitur Atlason ofurbloggari hefur komizt að raun um, að kosningin sé fölsuð á kjósum.is gegn IceSave. Atkvæði berast þar inn jafnt og þétt á öllum tímum sólarhringsins. Líka þegar þorri þjóðarinnar er í fastasvefni. Það sýnir, að notað er forrit, sem gubbar jafnt og þétt inn fölsuðum kennitölum og nöfnum. Teitur prófaði sjálfur að kasta inn fölsuðum kennitölum og nöfnum og það gekk greiðlega. Þetta sýnir, að öll könnunin er ógild. Hún er ekki marktæk til notkunar til að þrýsta á forseta Íslands. Heildartalan í henni er skot út í loftið. Hér hafa falsarar verið að verki til stuðnings vondum málstað.
Allir fjölmiðlar brugðust

Hér er gott dæmi um hnignun fjölmiðla. Tveir sólarhringar eru liðnir síðan mikið mengunarslys varð í Reykjavíkurhöfn. Fjölmiðlar hafa eingöngu birt fréttatilkynningar málsaðila. Þeir hafa ekkert fjallað um það furðulega fyrirbæri, að enginn öryggisbúnaður var á dælunni. Þótt slíkur búnaður sé á hverri einustu dælu á benzínstöðvum landsins. Engin tilraun var gerð til að stilla Reykjavíkurhöfn eða Umhverfisstofnun upp við vegg. Engin tilraun var gerð til að kanna furðulega fullyrðingu um, að svartolían væri föst milli skips og bryggju. Allir fjölmiðlar brugðust okkur í þessu hneykslismáli.
Enn einn ósigur réttarfarsins

Dómurinn í héraðsdómi yfir níumenningunum er hvorki fugl né fiskur. Flestir voru sýknaðir, tveir hlutu lága sekt og tveir fengu skilorð. Þeir verða ekki settir inn. Miðað við málsefni er þetta rugl. Væri skiljanlegra, ef fólkið hefði verið kært fyrir aðsúg. Hins vegar var kært fyrir árás á Alþingi, eins konar landráð. Á þeirri forsendu hefði verið rétt að sýkna alla. En dómarinn rýndi í fleira en lögin. Hann kvað upp meintan diplómatískan úrskurð, sem engum líkar samt. Ekki er hægt að kalla dóminn réttarfarslegt hneyksli, en hann er samt úti á túni að hafa alla góða. Enn einn ósigur réttarfarsins.
Framsókn sætir einelti

Framsóknarmenn sæta einelti á Alþingi. Að eigin sögn. Þingforseti klingdi bjöllu sinni 23 sinnum á Sigmund Davíð formann. Hann er að vonum sár. Segir þingforseta beita bjöllunni af mun meiri hörku á framsóknarmenn en aðra. Þetta kemur beint í kjölfar þess, að Vigdís Hauksdóttur, valkyrja flokksins, var hrakin af fundi umhverfisnefndar. Það gerði Mörður Árnason formaður með því að sussa of hastarlega á hana. Ég geri mér grein fyrir, að almennt er litið niður á Framsókn í samfélaginu. En setja verður þó mörkin við einelti. Brýnt er að skipa nefnd til að þyngdar- og tímamæla bjölluslátt og ofsóknir.
Mútusinnar áttu hálftímana

Hálftími hálfvitanna fór í dag í að ræða mútur Landsvirkjunar til Flóahrepps utan dagskrár. Það er að segja um meðferð ráðherrans á málinu. Ekki kom mér á óvart, að Sjálfstæðisflokkur og Framsókn styðja múturnar og vísa til dóms Hæstaréttar. Minna var gargað en venjulega á Alþingi að þessu sinni. Gargið byrjaði að gagni í umræðu um dagskrá Alþingis, sem kom beint á eftir. Mútur hafa alltaf farið vel flokkum helmingaskiptanna. Þeir áttu daginn á Alþingi. Hálftímar hálfvitanna urðu langir, áður en upp var staðið. Og svo stendur blessað orkuverið við Urriðafoss ennþá fast, af því að IceSave hangir fast.
Samþykktin er neistinn

Margt mun batna, þegar Alþingi staðfestir IceSave. Fyrirtækin, sem gefa út lánshæfismat, segja áhættuálag á Ísland munu lækka. Munum því borga lægri vexti af erlendum lánum. Landsvirkjun fær loksins lán í Búðarháls og getur farið að sækja um lán til orkuvers við Urriðafoss. Það er enn frosið, þótt samningurinn við Flóahrepp sé loksins orðinn gildur. Ef forsetinn neitar svo þessari niðurstöðu, hrekkur allt til baka aftur. Þjóðrembingar geta haldið áfram að saka ríkisstjórnina um að láta ekki hjólin snúast. Þetta er allt sama þjóðrembda gengið, sem bregður á ýmsan hátt fæti fyrir efnahag okkar.
Mörður skerðir málfrelsi

Gladdist áðan, þegar ég sá, að Mörður Árnason skerti málfrelsi Vigdísar Hauksdóttur. Mörður er formaður umhverfisnefndar Alþingis og hefur þurft að þola málæði Vigdísar. Í morgun tók svo steininn úr, þegar Mörður hastaði á Vigdísi og hún stökk á dyr. Sendi síðan bréf um úrsögn úr nefndinni. Þetta er aldeilis frábært. Ég skil ekki, hvers vegna Mörður er ekki meira í trúnaðarstörfum fyrir Samfylkinguna. Samskipti hans og Vigdísar eru til fyrirmyndar samkvæmt þessu. Mættu forsetar Alþingis læra af honum. Mörður er maðurinn, sem getur skrúfað niður í víðfrægu málæði Vigdísar Hauksdóttur.
Þjóðrembingar brjálast

IceSave stafar af neyðarlögum Geirs Haarde um að bjarga innlendum eigendum innistæðna upp í topp. Að ráði Davíðs voru erlendir eigendur skildir eftir. Gerði Breta og Hollendinga óða. Ekkert þýðir að skamma Steingrím og Jóhönnu. Snúið ykkur til Geirs Haarde og Davíðs Oddssonar, sem framleiddu IceSave. Gátu neitað að tryggja innistæður innlendra. Eða tryggt þær upp að lágmarki. Hvorugt gerðu þeir. Urðu svo að lofa að borga. Höfðu raunar umboð kjósenda. Síðan neitaði þjóðin að borga. Þjóðrembingar brjálast svo enn út í þá, sem eru að skúra eftir þá Geir og Davíð. Verst láta hrunverjar eins og ævinlega.
Hindruðu samsæri fyrirtækja

Anonymous, félag hakkara, náði tölvupósti, sem sýnir samsæri fyrirtækja um að ráðast á Wikileaks og grafa unda því. Þrjú fyrirtæki höfðu forgöngu í málinu. Markmiðið var að verjast fyrirhugaðri birtingu á leyniskjölum Bank of America. Ætlunin var að gera tölvuárás á Wikileaks og rægja blaðamenn og styrktaraðila Wikileaks. Vegna uppljóstrunar Anonymous fór ráðagerðin út um þúfur. Fyrirtæki keppast um að sverja af sér aðild að málinu.

Independent fékk aðgang að tölvupóstinum og segir frá þessu í forsíðufréttinni í morgun. Samkeppni eykst í birtingu leyniskjala.
Hálftími hálfvitanna í gær

Hálftími hálfvitanna brást ekki á Alþingi í gær. Vanþroskaðir menntskælingar görguðu og sökuðu hver annan um allt að landráðum. Ráðherra var sakaður um lögbrot, þótt ríkið hafi oft tapað dómsmálum án þess. Hálftímar frjálsrar umræðu eru orðnir einkennistákn Alþingis. Þeir valda mestu um virðingarhrun þess. Beinar útsendingar gera fólki kleift að fylgjast með skrítinni iðju þingmanna. Og sjá um leið, hverjir fara mestum hamförum í ræðustól. Tíundi hver Íslendingur ber virðingu fyrir Alþingi. Það er mikið hrun. En lengi getur vont versnað og í gær héldu nokkrir þingmenn uppi merki vanþroskans.
Ballið byrjaði hjá Geir

Ráðuneytisstjóri Geirs Haarde lofaði Bretum að borga IceSave upp í topp með rosavöxtum. Síðan þá höfum við verið dæmd til að borga IceSave. Upphæðin er núna komin niður í 10% af fyrstu upphæð. Kominn tími til að loka dæminu, brosa og borga. Að öðrum kosti fer málið fyrir dómstól, þar sem við munum skíttapa og verða gjaldþrota með stæl. Það einfaldar kannski málið, því að þá afhendum við fiskimiðin, segjum við okkur til sveitar í Evrópusambandinu. Þannig leysum við IceSave og Evrópusambandsaðild í einu rothöggi. Auðvitað í boði þjóðrembinganna, sem þúsundum saman flykkjast á nýja mótmælalistann.
Undanhald dagblaða

Fyrsta áratug aldarinnar minnkuðu auglýsingatekjur dagblaða um helming í Bandaríkjunum. Á sama tíma fækkaði þar störfum á ritstjórn um þriðjung. Við höfum ekki tölur frá Íslandi, en þróunin er söm. Færri vinna verkin og þess vegna magnast kröfur um hraða á ritstjórn. Leiðir til slakari vinnubragða. Stafsetningu og stíl hrakar. Rannsóknir og sannreynsla slúðurs dofna. Samt eru dagblöð enn þungamiðja fréttaöflunar í heiminum. Langt framar ljósvaka, sé litið bara á magnið. Veffréttir áhugafólks koma að nokkru í stað frétta dagblaða. Oft minna vandaðar en fréttir atvinnumanna, sem kunna til verka.
Gæta hagsmuna auðmanna

Fjárhagslega var Sjálfstæðisflokkurinn pólitísk framlenging bankabófa og er framlenging kvótagreifa. Fyrir hrun fjármögnuðu bankar Flokkinn, einkum Landsbankinn. Frægt af milligöngu Guðlaugs Þórs Þórðarsonar. Flokkurinn fær nú peningana frá kvótagreifum, sem líka halda uppi Mogganum. Flokkurinn er pólitískur armur auðmanna eins og Íhaldsflokkur Bretlands. Sá fær 51% tekna sinna frá fjármálafyrirtækjum í City. Ástandið er mun verra í Bandaríkjunum, þar sem forsetinn og allt þingið ná kjöri fyrir velvild fjármagnsins. Lítið fer fyrir lýðræði, þegar flokkar gæta hagsmuna auðmanna á kostnað fólksins.
Þetta eru hreinar mútur

Það eru mútur, þegar Landsvirkjun greiðir hreppi fyrir skipulag orkuvers. Það eru mútur, þegar Landsvirkjun greiðir hreppi fyrir bundið slitlag á tvo vegi, sem eru orkuverinu óviðkomandi. Það eru mútur, þegar Landsvirkjun leggur fé í vatnsveitu hreppsins. Það eru mútur, þegar Landsvirkjun bætir gemsasamband í hreppnum. Ég veit ekki, hvað lögin segja um mútur, en ég þekki mútur, þegar ég sé þær. Enda þekki ég siðferði, sem lagatæknar þekkja ekki. Hæstiréttur hefur úrskurðað þessar mútur löglegar. Það er hans böl. Hæstiréttur hefur margsannað, að hann er siðlaus eins og íslenzk lagatækni.
Enginn öryggisventill

Þegar ég tek benzín á bílinn, hættir dælan á fullum geymi. Öryggisbúnaður er á hverri dælu á hverri benzínstöð. Annað er uppi á teningnum í Örfirisey, þótt þar sé margfalt meira í húfi. Ef tankur skipsins fyllist, heldur dælan áfram meðan dælukarlinn hleypur upp í skúr. Tvöþúsund lítrar af svartolíu fara í sjóinn. Þegar ég skrifa þetta, hefur enginn fjölmiðill reynt að segja okkur, hvernig stendur á þessu. Hvar er mengunareftirlit Reykjavíkurborgar? Olíulekinn í Örfirisey minnir á ríkisstjórn Geirs Haarde. Allir sitja með hendur í skauti. Bara er passað upp á, að blaðamenn komist ekki á vettvang.
Hallarbylting forsetans

Ef ég eða þú segjum, að “Alþingi endurspegli ekki vilja þjóðarinnar”, þá erum við bara álitsgjafar að rausa. Allt annað mál er, þegar forseti Íslands segir það. Þá er hann að lýsa yfir hallarbyltingu í valdstjórninni. Á sama tíma hefur Hæstiréttur sömuleiðis lýst yfir hallarbyltingu með því að ógilda kosningu til stjórnlagaþings. Alþingi er nánast orðin valdalaus stofnun. Kannski getur það endurheimt stöðu sína með gagnbyltingu. Við verðum að sjá, hvernig mál þróast. En það merkilega hefur gerzt, að klappstýra útrásarinnar er orðin kóngur yfir Íslandi. Og honum líður auðvitað rosalega vel með það.
Fúsk við olíuhreinsun

Björgunaraðgerðir við olíuslysið í Reykjavíkurhöfn gengu hægt og illa. Svo mjög, að málsaðilar töldu brýnt að meina fjölmiðlum aðgang að svæðinu. Markmiðið var að hindra fréttir af lélegri frammistöðu skipuleggjenda aðgerðanna. Minnir mjög á tilraun Almannavarna til að hefta fréttir af eldgosinu á Fimmvörðuhálsi. Klukkustundir liðu áður en tókst að hefta útbreiðslu mengunarinnar, þótt innan hafnar væri. Loksins eftir þriggja klukkustunda fúsk komst aðgerðin í gang. Þá þótti unnt að veita fjölmiðlum aðgang að svæðinu. Klaufaleg aðferð við að fela fúsk við olíuhreinsun.
Stjórnlagaþings-flokkur

Ég hef áður mælt með, að meirihluti hins ógilta stjórnlagaþings stofni stjórnmálaflokk. Ég vil, að þar séu að minnsta kosti Þorvaldur Gylfason, Ómar Ragnarsson, Illugi Jökulsson og Salvör Nordal. Fólk, sem við treystum til góðra verka. Einhvers staðar á miðju í pólitíkinni. Ég vil fá þar líka Njörð Njarðvík og Pál Skúlason úr undirbúningsnefndinni. Þótt Hæstiréttur hafi afskaffað stjórnlagaþingið með fáránlegum úrskurði, stendur eftir, að kjósendur vilja þetta fólk. Sem kjósandi vil ég, að efstu menn kosninganna fái stuðning kjósenda til að stofna nýtt Ísland. Fjórflokkurinn er dauður.
Sviptingar fréttabransans

Það merkilega er, að arabíska fréttastofan Aljazeera stóð sig bezt í fréttum af byltingunni í Túnis og falli Mubaraks í Egyptalandi. Aljazeera var meðal fólksins og sagði fréttir af því. Meðan vestrænar fréttastofur töluðu við gamla og þreytta liðið framan við Hvíta húsið í Washington. Fréttastofur á Vesturlöndum eru orðnar samofnar vestrænum fjármálaheimi og geta ekki horft út fyrir boxið. Sama er að segja um fjölmiðla, sem áður voru beztir í heimi, til dæmis New York Times. Eina læsilega blaðið um Túnis og Egyptaland var brezka Guardian. Það hefur tekið forustu sem eina heimsblað Vesturlanda.
Hækkið áfengi um 10-20%

Gott er að sjá, að sala áfengis dregst saman um 6,4% milli ára. Þótt áfengi sé löglegt fíkniefni, er það hættulegra en ýmis ólögleg, jafnast helzt á við heróín og kókaín. Meirihluti vandamála fólks snýst um áfengi, allt frá heilsu yfir í fjárhag. Eina afsökunin fyrir lögleiðingu áfengis er, að hún heldur undirheimunum frá markaðinum. Lögleiðing annarra fíkniefna mundi kollvarpa undirheimunum og tæma fangelsin. Jafnvægi í áfengisverði er í augsýn, þegar sala dregst saman. Ef verðið er nógu hátt, hefur það hamlandi áhrif á sukkið. Mér sýnist einboðið að hækka áfengi enn í verði um 10-20%.
Frábærlega ofvirkur

Árið 2002 stofnaði

Jamie Oliverr kokkaskóla fyrir vandræðaunglinga og mannaði veitingahúsið Legacy með þeim. Skólinn er nú rekinn í nokkrum löndum. Árið 2005 gerði Jamie rusk í skólamat Breta með að framleiða hollan mat fyrir 37 pens. Framtak hans bætti skólamat í Bretlandi til langframa. Árið 2008 fór hann í átak til að bæta mataræði í Rotherham. Margir bæir taka nú þátt. Árið 2010 réðst Jamie gegn sykri og offitu með kennslu í hollri matreiðslu. Nú hamast Jamie við að búa til almennan skóla fyrir vandræðaunglinga, sem duttu úr námi. “Nakti kokkurinn” er frábærlega ofvirkur.
Nýr fylgismaður gegnsæis

Kári Stefánsson tekur í Mogga undir með okkur fylgismönnum gegnsæis. Ég hef lengi hamrað á, að skortur á gegnsæi er enn helzti veikleiki samfélagsins. Hann lýsir sér einkum í bankaleynd, en einnig í annarri leynd yfir fjármálum fólks og fyrirtækja. Þar á meðal Eiðs Smára Guðjohnsen útrásarbraskara, sem veldur Kópavogi stórtjóni. Og einnig yfir gerðum og samningum stjórnvalda. Við þurfum að afnema bankaleynd, leynd yfir fjármálagerningum og leynd yfir stjórnsýslunni. Því miður hafa fulltrúar á afsköffuðu stjórnlagaþingi ekki áttað sig á þessu. Afnám leyndar er brýnasti þáttur endurreisnar Íslands.
Óvinur þjóðarinnar númer eitt

Öflugasta stjórnmálaafl Íslands um þessar mundir er Hæstiréttur. Nú síðast ákvað hann, að mútur séu heimilar í samskiptum risafyrirtækja og hreppa, samanber Urriðafoss. Næst áður ógilti hann kosningar til stjórnlagaþings, því að honum líkaði ekki úrslitin. Þar á undan úrskurðaði hann, að hluthöfum komi rekstur fyrirtækja ekki við. Viðhorf hans til mannréttinda er slíkt, að dómar hans hrynja oftar en ekki fyrir fjölþjóðlegum dómstólum í Evrópu. Hann er vel fær um að úrskurða stjórnir banka saklausar vegna þekkingarleysis. Á víðar eftir að reka flein í hjól réttlætis. Óvinur þjóðarinnar númer eitt.
Með Egil á heilanum

Þótt við höfum margir skrafað sumt af viti í hálft þriðja ár frá hruni, ber Silfur Egils af. Ekki endilega vegna skoðana Egils Helgasonar sjálfs. Heldur vegna hins fjölbreytta hóps, sem hann leiðir fram á sjónarsviðið. Þjóðin sér þetta fólk hafa samanlagt mun meira vit á þjóðmálum en þeir, sem ota sér þar fram. Auðvitað kemur í ljós, að höfuðábyrgð ber Sjálfstæðisflokkurinn, menn hans og stefna hans. Stuttbuxnadeild Flokksins er sanntrúaðri á ruglið en venjulegir flokksmenn. Hún er með Egil á heilanum vegna fólks í Silfri, sem hefur komið upp um Flokkinn. Sjúkir fjölmiðlar eru líka með hann á heilanum.
Fátt nýtilegt í boði

Þótt kannanir sýni dapurt fylgi fjórflokksins, eru fréttirnar sízt betri hjá öðrum flokkum. Samkvæmt Fréttablaðinu hefur Hreyfingin 3% fylgi og aðrir smáflokkar samanlagt 5% fylgi. Gerum ráð fyrir, að Besti flokkurinn hafi bróðurpartinn af því eða 4%. Samtals hafa þessir tveir flokkar þá 7% fylgi. Það er lítið í samanburði við 61% fylgi fjórflokksins. Allar þessar tölur eru samkvæmt síðustu könnun Fréttablaðsins. Þar með eru 31% þjóðarinnar ekki sátt við núverandi flokka og eru að bíða eftir öðrum kosti. Því er pláss fyrir heiðarlegan miðflokk, sem sækir frambjóðendur til valinkunns fólks.
Of snemma fagnað

Of snemmt er að fagna afsögn Hosni Mubarak. Þjófurinn er farinn en sá er verri, sem tekur við, pyndingastjóri leyniþjónustunnar. Omar Suleiman veit ekkert um, hvað þjóðin vill. Egyptar verða áfram að mótmæla á götum úti, ef þeir vilja lýðræði og framfarir. Þeir þurfa að heimta landa sína úr fangelsi og pyntingaklefum. Þurfa að losna við herinn úr ráðherrastólum. Þurfa að afnema prósentur ríkisþjófa af öllum samningum. Og einkum þurfa þeir að losna úr faðmlagi ríkisins við Ísrael og Bandaríkin. Egypzka byltingin er rétt að byrja. Enn er útilokað að sjá, hvort hún lukkast eða hrynur.
Leifar þrælahalds á íslandi

Ekki eru nema hundrað ár síðan þrælahald var afnumið á Íslandi. Áður varð vinnufólk að fá skráningu hjá einhverjum bónda. Bannaður var þurrabúskapur landleysingja. Máttu ekki leika lausum hala og allra sízt freista gæfunnar á mölinni. Embættismenn töldu, að sjálfstæði verkafólks og sjómanna græfi undan þjóðskipulaginu. Bann við þrælahaldinu kom auðvitað að utan, frá kóngsins Kaupinhafn. Gegn harðri andstöðu innlendra embættismanna rétt eins og allar réttarbætur. Enn er hér stundað þrælahald á neytendum. Ráðuneyti landbúnaðar berst grimmdarlega gegn verzlunarfrelsi að evrópskum hætti.
37 fávísir fræðingar

Þrjátíu-og-sjö fræðingar fara mikinn í gagnrýni á þingmenn fyrir tillögu um takmörkun á útiræktun erfðabreyttra jurta. Fræðingarnir virðast halda, að tillagan snúist um bann við erfðabreyttum jurtum. Bréf þeirra er rustalegt og heimskulegt. Kryddað stóryrðum og sýnir takmarkaða þekkingu á tillögunni. Mér sýnist bréf þeirra vera mjög í stíl við annan málflutning áróðursmanna útiræktunar erfðabreyttra matvæla. Farsælla er að fara varlega í útiræktun og láta náttúruna og mannslíkamann njóta vafans. Margir fræðingar vara við erfðabreytingum. Fávíslegt bréf 37-menninganna ætti að vekja fólk til varna.
Kjördag átti að endurtaka strax

Stjórnmálaflokkarnir klúðra framvindu stjórnlagaþings af ásettu ráði. Eina færa leiðin hefði verið að grípa í taumana daginn eftir fáránlegan dóm Hæstaréttar. Ákveða bara að endurtaka kjördaginn strax með leikreglum Hæstaréttar. Í þess stað fóru menn að velta vöngum um að gera eitthvað allt annað. Hætta við stjórnlagaþingið eða búa til öðru vísi kosningar með öðruvísi aðferðum og öðrum frambjóðendum. Allt slíkt er til þess fallið að drepa málinu á dreif. Ekkert var við málið að athuga nema skipulagið á kjördegi og í talningu. Það átti að endurtaka, en ekki klúðra málinu öllu.
Siðblindur héraðsdómur

Fái dómurinn að standa um einkamál Eiðs Smára Guðjohnsen, hlýtur sama að gilda um aðra útrásargreifa. Fjölmiðlar mega ekki fjalla um fjármál þeirra. Þótt þeir hafi skafið bankana að innan og tekið ofurlán án gildra veða. Skilið rústir eftir á kostnað skattgreiðenda. Héraðsdómur Reykjavíkur telur slíkt vera einkamál viðkomandi greifa. Gæti skaðað börnin, ef fjölmiðlar væru að hnýsast í viðkvæm persónuleg peningamál. Viðamestu glæfrar, sem drýgðir hafa verið hér á landi, verða bara einkamál. Það skaðar persónu greifanna, sé skrifað um framferðið. Siðblind Hervör Þorvaldsdóttir dómari.
Tvenns konar verkefni

Páll Vilhjálmsson er ágætur bloggari, sem aldrei er sammála mér um Evrópu. Í gær setti hann fram athyglisverða flokkun á verkefnum ríkisstjórnarinnar. Annars vegar eru mál, sem hún erfði frá ríkisstjórn Geirs Haarde. Í þeim flokki eru Icesave, skjaldborg heimilanna, endurreisn atvinnulífsins og jafnvægi í ríkisbúskapnum. Í hinum flokknum eru hugsjónamál stjórnarinnar. Einkum umsókn um aðild að Evrópusambandinu, breytt eignarhald á kvóta og stjórnlagaþing. Ég met það svo, að stjórninni hafi gengið bærilega að fást við arfinn, en lakar að fást við hugsjónirnar. Þeim hefur hún klúðrað.
Ríkið á ekki Hrafnistu

Bubbi Mortens heldur, að ríkisstjórnin eigi Hrafnistu. Skammar hana fyrir okrið á 74 ára ellilaunakonu með 425 þúsund króna mánaðatekjur. Láti hana borga 240 þúsund krónur í dvalarkostnað á mánuði. En þar eru einkaaðilar að verki, dæmigerðir vinir hans. Spyr líka, hvers vegna fólk eigi að borga í lífeyrissjóð. Konan fær þó 425 þúsund krónur þaðan á mánuði. Á því lifir hún. Margar eru vitlausar skoðanirnar, sem birtast í fjölmiðlum. En Bubbi er ævinlega þar einhvers staðar lengst úti á túni. Er samt skárri þegar hann skammar ríkisstjórnina fyrir Hrafnistu en þegar hann lofar útrásarbófana.
Herinn ofsækir þjóðina

Egypzki herinn sækir fram gegn Egyptum. Hundruð og líklega þúsund manna hafa verið hneppt í fangelsi. Tugir og líklega hundruð manna sæta pyndingum í fangelsum hersins. Herinn hefur tekið afstöðu með bófaflokki Mubarak forseta og Suleiman varaforseta gegn þjóðinni. Vafalaust að ráði Bandaríkjastjórnar, sem heldur hernum uppi með fé og tækjum. Sem aðila að Atlantshafsbandalaginu ber ríkisstjórn Íslands að benda Bandaríkjastjórn á hin illu áhrif hersins á framvinduna í Egyptalandi. Bófarnir, sem hafa rekið Egyptaland, hafa ekkert gefið eftir. Suleiman telur sig vera framtíðina.
Fáránlegur meiðyrðadómur

Fallinn er enn einn fáránlegi meiðyrðadómurinn í Héraðsdómi Reykjavíkur. Starfsmenn DV eru dæmdir fyrir að segja satt og rétt frá fjármálabraski Eiðs Smára Guðjohnsen. Brask hans hefur þó komið niður á þjóðinni og sérstaklega á Kópavogi. Dómurinn byggist á, að bankaleynd hafi verið rofin. Þetta mál staðfestir enn einu sinni, að dómvenja meiðyrðamála um peninga stendur okkur fyrir þrifum. Síðustu ár segja okkur, að fráleitt er að telja fjármál til einkamála. Hér þarf að breyta stjórnarskrá og afnema bankaleynd. Með sama framhaldi fellur allt aftur í sama farveg þagnarmúrs um svindl og brask.
Frekjudallurinn í Eyjum

Bæjarstjórinn í Vestmannaeyjum er einn af frekjudöllunum, sem haga sér enn að hætti ársins 2007. Sem betur fer er ekki hægt að koma upp álveri í Eyjum vegna skorts á borholum og fossum. Þá mundi hann láta eins og bæjarstjórar Húsavíkur og Keflavíkur. En Elliði Vignisson eitrar í hjáverkum fyrir Eyjamönnum með díoxíni. Auðvitað ósáttur við, að umhverfisráðherra biðji um, að sorpbrennslunni þar sé lokað áður en hún veldur meira heilsutjóni. Vill, að ríkið taki þátt í kostnaðinum við breytta sorphirðu. Ekki eitt andartak tel ég, að fórnardýr brennslunnar hviki frá stuðningi við frekjudallinn.
Eignarhald fjölmiðla þjappast

Enn þjappast eignarhald fjölmiðla, Pressan keypti Eyjuna. Þar voru að verki Björn Ingi Hrafnsson og spekúlantar hans. Fólk með vafasama fortíð á nú báða mest notuðu vefmiðlana utan hefðbundnu fjölmiðlana. Og fjölmiðlarisinn 365 er í eigu Jóns Ásgeirs og Mogginn í eigu kvótakónga. Við munum að vísu ekki strax sjá ritstjórnarbreytingu á Eyjunni. En til langs tíma er afleitt, að fjölmiðlar séu í eigu umdeildra braskara. Höfuðpaur yfirtökunnar vakti áður athygli fyrir brask í borgarstjórn og Orkuveitunni. Reyndi að koma innviðum borgarinnar í hendur bófa. Fýluna af kaupum Eyjunnar leggur langar leiðir.
Ódýri atvinnuvegurinn

Ferðaþjónusta er atvinnuvegur, sem veitir 10.000 manns atvinnu og á 20% af gjaldeyristekjunum. Álbræðslur veita 1.400 manns atvinnu. Með því að efla ferðaþjónustu um 14% á ári fá 1.400 manns til viðbótar vinnu í greininni á ári. Engin grein býður slíkt út á litla fjárfestingu, því að aukningin er í vetrarferðum. Fyrir útlendinga, sem vilja fara í snjóferðir í jeppa og keyra vélsleða. Og fara í heita laug í hvítri víðáttu vetrarins. Betur þarf að markaðssetja kosti vetrarferða fyrir fólk, sem vill vetrarsport í misjöfnu veðri. Fleiri álver eru nánast bara froða í samanburði við ferðaþjónustuna.
Rýrt fylgi allra flokka

Skoðanakannanir segja afar lítið að gagni um úrslit næstu þingkosninga. Ég tek helzt mark á könnunum Fréttablaðsins og Gallup. Þriðjungur tekur ekki afstöðu eða neitar að svara. Marklaust er að skipta honum niður á flokkana. Í raun er Flokkurinn bara með 24% fylgi, Samfylkingin 15%, vinstri grænir 13%, Framsókn 9%, Hreyfingin 3%, sá Bezti og aðrir ótaldir samanlagt aðeins með 5%. Ömurlegt hjá öllum þessu flokkum. Þriðjungur kjósenda er reiðubúinn til að styðja ný og óvænt framboð. Flokkur ógiltra stjórnlagafulltrúa fengi gommu atkvæða. Líklega fjórðung eða þriðjung. Hann yrði stærsti flokkurinn.